Papersnake/gushiwen huggingface dataset:
都中闲居
王羡门（唐代）

君王巡海内，北阙下明台。云物天中少，烟花岁后来。

河从御苑出，山向国门开。寂寞东京里，空留贾谊才。
次韵陈国佐喜雨
吕颐浩（唐代）

吾皇恳恻念三农，圣德昭昭格昊穹。丹诏丁宁祈雨泽，幽人歌咏愿年丰。

焦枯已有生成意，膏润全归造化功。窃食太仓真厚幸，况闻湖外奏肤公。
义上人归自武林戏作四偈
刘应时（宋代）

老去居然懒出门，故乡零落暗消魂。
岁寒道义唯松竹，伴我东溪沙水村。
为鹤亭作写经图题句 其一
陈曾寿（清代）

观画慈颜得暂怡，小园花发昼长时。东方日出人间世，曾影南窗母与儿。
漫述 其二
黄庚（元代）

青春易过不多日，白昼得閒能几人。有限光阴空役役，堆钱难买百年身。
洛阳人嘲跋异
佚名（唐代）

赫赫洛下，唯说异画。
张氏出头，跋异无价。
以水仙花供都运判院 其一
张孝祥（宋代）

十月西湖冰齿凉，梅间松下小齐房。幽芳靓色天为笑，落莫南来也自香。
鼎仪来并居新楼成与文量登贺次韵
张泰（明代）

长愁风雨乱忧端，九日晴明望眼宽。益喜故人连宅舍，肯于高处置栏干。

菊花甘冷黄非晚，客鬓经时白不难。浑得醉歌酬雅会，未妨檐月照空盘。
十离诗。笔离手
薛涛（唐代）

越管宣毫始称情，红笺纸上撒花琼。

都缘用久锋头尽，不得羲之手里擎。
和除夕前一日南叔兄会杨仲博杨季穆诗
魏了翁（宋代）

玄里探幽识罔冥，易中观象见文明。
心虚有友皆三益，宇静无时不四并。
物理玩来成独笑，年华见惯渐忘惊。
只余亲友关天分，离合钟情不肯平。
端午日帖子词 夫人閤五首 其四
孙觌（宋代）

画阁方裁扇，寒塘又凿冰。蓬壶山四彻，何处是炎蒸。
次韵次卿林下行歌十首 其四
周紫芝（宋代）

郡郭东边是草堂，岩花时杂涧花香。愁从把酒杯中少，日向读书窗下长。
宿酂侯镇
汪藻（宋代）

当时踏月此长亭，鬓似河堤柳色青。
今日重来堤树老，一簪华发戴寒星。
寂住阁
黄庭坚（宋代）

庄周梦为胡蝶，胡蝶不知庄周。
当处出生随意，急流水上不流。
送严士良侍奉詹事南游
钱起（唐代）

疏傅独知止，曾参善爱亲。江山侍行迈，长幼出嚣尘。

握手想千古，此心能几人。风光满长陌，草色傍征轮。

日夕望荆楚，莺鸣芳杜新。渔烟月下浅，花屿水中春。

点翰遥相忆，含情向白蘋.
过魏文贞公宅（一作题魏文贞）
杜牧（唐代）

蟪蛄宁与雪霜期，贤哲难教俗士知。

可怜贞观太平后，天且不留封德彝。
题流沟寺古松
白居易（唐代）

烟叶葱茏苍麈尾，霜皮剥落紫龙鳞。

欲知松老看尘壁，死却题诗几许人。
知归庵
丁鹤年（元代）

衮衮红尘未息机，斯人何事独知归。青山不辨将来计，白发徒嗟既往非。

谷日云霞随葛屦，沙头鱼鸟识荷衣。自惭潦倒江湖表，犹对旄丘赋式微。
三印颂示众
释正觉（宋代）

印空印水印泥，无言桃李成蹊。
随分纳些税赋，牧牛溪水东西。
二月十四日晓起看海棠八首 其一
杨万里（宋代）

过雨天犹湿，新晴日尚寒。悬知晓妆好，破雾急来看。
杂兴三首 其三
郑獬（宋代）

秦皇按长剑，杀人如刈草。何独李斯辈，竟以丞相老。

汉元服儒李，收谏如蓄宝。何独萧望之，诛锄恨不早。

沧海飞天波，枯泽淤行潦。刘累婴其喉，蛟龙不为暴。

鲁士固多贤，亲师仲尼道。至于出处间，惟有颜生到。
题李惟寅山房三十八咏 其二十四 贝叶斋
胡应麟（明代）

一出恒沙河，弹指几千劫。金刚在舌根，何许贝多叶。
赠徐吉云军门六首 其一
章际治（清代）

圣代中兴日，奇才杰出时。浙东推巨阀，城北挺英姿。

养志慈亲慰，成名上相知。忠臣原孝子，古训早昭垂。
晚望
吕祖谦（宋代）

独立荒亭数过帆，横林疎处见沧湾。
故知不入豪华眼，送与凫鸥自在看。
送李辅堂入都 其二
张恩准（清代）

遗憾留藤峡，精诚动至尊。感时材略少，录旧诏书温。

今日犹兵甲，如君本将门。傥承前席问，何以副天恩。
思乡 其二
冯奕垣（明代）

为客燕山久，婆娑两鬓斑。呼童问耕事，错认是乡关。
中峰
刘拯（宋代）

蹑径登高亭，天远不敢局。
疏帘卷檐花，百里在举目。
江横缟带卷，山隐螺髻绿。
啼鸟破长烟，飞泉漱寒玉。
云回猛虎啸，清风绕岩谷。
飕飕入青松，古淡琴一曲。
倚栏更凝望，斜阳上修竹。
欲去还迟迟，胜概那可足。
送友人赴举
宋祁（宋代）

玉树扶疏入紫烟，鸣驺偕计望甘泉。
十行深诏言成綍，三道摛华藻掞天。
泽国东风占鹊喜，杏园初日待鸾迁。
自嗟拥鼻沈冥极，生看青云著祖鞭。
【南吕】一枝花_禄山谋反苍
石子章（元代）

禄山谋反
苍烟拥剑门，老树屯云栈。西风吹渭水，落叶满长安。近帝都景物凋残，伤感起人愁叹。只合在边寒间，只见那白茫茫莎草连天，甚的是娇滴滴莺花过眼。
【梁州】不幸遣东归蓟北，更胜如西出阳关，看几时捱彻相思限？怕的是孤灯荧暗，残月弓弯，戍楼人静，梅帐更阑。思量玉砌雕阑，消磨尽绿鬓朱颜。再几时染浓香翡翠衾温，迷醉魂芙蓉帐暖，解余酲荔枝浆寒？这近间，敢病番，旧时的衣褃频频儹。瘦证候何经惯？那的是从来最稀罕，单出落着废寝忘餐。
【三煞】动无喘息行无汗，坐也昏沉睡不安，两行泪道渍成斑。每日家做伴的胡友胡儿，胡舞胡歌，胡吹胡弹，知他是甚风范？偏恁一曲霓裳宠玉环，羯鼓声干。
【二煞】拚了教匆匆行色催征雁，止不过拍拍离愁满战鞍，驱兵早晚到骊山。若夺了娘娘，教唐天子登时两分散，休想再能够看一看。四件事分明紧调犯，势到也怎摭拦？
【尾声】把六宫心事分明的慢，将半纸音书党闭的悭，教千里途程阻隔的难。我因此上一点春心酝酿的反。
小桃红·杏花开后不曾晴
盍志学（元代）

杏花开后不曾晴，
败尽游人兴。
红雪飞来满芳径。
问春莺，春莺红语风方定。
小蛮有情，夜凉人静，
唱彻醉翁亭。
井栏砂宿遇夜客
李涉（唐代）

暮雨萧萧江上村，绿林豪客夜知闻。
他时不用逃名姓，世上如今半是君。
登梁昭明读书台访徐辰翁丹井
沈周（明代）

远秀目已周，复骋登高足。青山不嫌人，所取随我欲。

巍巍古仙坛，寂寂奠林麓。七桧交云霞，灵飙散清馥。

崇台转磴道，攀缘把傍竹。同行玉堂彦，高咏应虚谷。

逍遥东山风，已屏歌管俗。申纸惊连章，谬图仍附轴。

聊以志倾赏，流传亦何卜。或恐闻邦人，有酒悔无逐。
破山高僧塔
释居简（宋代）

寺倚四僧传，僧今已蜕蝉。塔随蓁棘老，德与苾刍全。

翠滴添衣重，云低染屦鲜。何年山脊断，飞去玉蜿蜒。
次临封八景韵 其六 南寺钟声
蒙尧佐（明代）

梵林地僻绝嚣纷，隐隐钟声隔岸闻。扣急池边惊野鸟，响馀门外驻飞云。

山僧出定鲸鲵吼，行客思家车马勤。遥想碧纱千载事，为谁依旧勒名勋。
催李祖申赏莲会
李新（宋代）

亭亭绿盖密回塘，缥缈青娥丽素粧。
雪覆千年巢曳尾，风翻一曲舞霓裳。
小槽酒滴随悭雨，北海樽空类亢阳。
何事却妨彭泽醉，几时聊发次公狂。
夜坐庭中
陆游（宋代）

人静风褰幔，更阑露泫衣。
暗窗饥鼠啮，空庑冷萤飞。
岁月背人去，乡闾何日归？脱巾还感叹，残发不胜稀。
卜算子 秋暮
沈珂（清代）

秋色已堪伤，何况秋将去。窗外秋虫断续吟，似欲留秋住。

惊梦秋秋声，欹枕听秋雨。一寸愁心冷若秋，一唱悲秋句。
发岐亭宿故镇三首
张耒（宋代）

乘月入秋山，月午山蹊静。
森森松竹林，夹道散疏影。
阴风留暗壑，白露蒙朝岭。
耿耿村鸡鸣，坐感单衣冷。
春波亭上
杨时（宋代）

城头飞盖映朝晖，向晚游人兴未移。
安得鲁阳酣战手，为留羲驭更迟迟。
即事
洪朋（宋代）

今日惨不乐，念此岁云徂。侧聆丝竹音，令我忧思舒。

壶觞幸未空，斟酌相与娱。始玩百草花，今复万木枯。

且为一笑地，千古共丘墟。
鹊桥仙·星桥才罢
佚名（宋代）

星桥才罢，嫩凉如水，一夕祥烟萦绕。欢传玉母宴西池，正绿发、斑衣称寿。儿孙鼎贵，弟兄同相，辉映貂蝉前後。六宫宣劝锡金桃，看盛事、明年重又。
送子南兄参选
李洪（宋代）

我李柯条世有人，如兄器业自超伦。
岂容被褐常怀宝，好上烟霄早致身。
天气未佳欲寒食，朝廷有道政青春。
观光勿作迟迟去，桂玉何劳叹楚薪。
杂诗二十七首
曹勋（宋代）

道人身在水云乡，诵罢楞伽日乍长。
满坐好风驱热恼，一庭浓绿作清凉。
正月五日谒放翁留饮欢甚
苏泂（宋代）

若人大槐中，不作蝼蚁梦。春风鬓须绿，文字凌屈宋。

昨朝我访鬓，杯酒颇自奉。鱼虾杂淮海，狼藉蔬果众。

妍谭到嘲谑，嘉我一笑共。末言神仙事，于世本无用。

但可于世人，矫首飞鸿送。故公所言者，大抵静观动。

胡能更八十，异日亦高冢。绝怜稽山下，不逐梅笋贡。

堂前谩名龟，堂下或歌凤。寿公晚唐衣，聊为吾道重。
张忠烈公砚为曹莪屺少府作
路德（清代）

泾渭东流似奔马，客到秦中访秦瓦。张公破砚出市中，经年未售识者寡。

曹君一生耕砚田，得如拱璧珍拳拳。道此本是故乡物，二十四字苍水镌。

楚人得弓意殊快，无心相遇真天缘。昔年义旗竖海上，军败烹龙志犹壮。

鲁王已死唐王孱，坐使孤臣气彫丧。遁迹自拟蠖身藏，乘势还思螳臂抗。

白猿无声健儿入，枷锁香风吹习习。何人伏锧尚从容，笑看钱塘好山色。

钱塘江上一抔土，右邻忠肃左忠武。椒浆恨未酹忠魂，手泽今朝快一抚。

国破安用身独完，此砚与人同胆肝。赵璧拌教碎秦柱，玉带讵肯随黄冠。

沧桑变换二百载，到今墨绣犹斑斓。君不见虞山甘作长乐老，贰臣传里名难剜。

梅村祭酒号诗史，惜哉所欠惟一死。张公大义心炳然，玉碎终知胜瓦全。

此砚他年返枌社，士林佳话争流传。双松别墅好风日，仙尉开轩布吟席。

锦轴新装松雪书，牙签更检《子山集》。会须移向别床摊，莫近张公一片石。
浣溪沙·覆块青青麦未苏
苏轼（宋代）

覆块青青麦未苏，江南云叶暗随车。临皋烟景世间无。
雨脚半收檐断线，雪林初下瓦疏珠。归来冰颗乱黏须。
失调名
佚名（宋代）

淡红衫，缕金裙。
和答魏道辅寄怀十首 其十
黄庭坚（宋代）

明驼思千里，驽马怯负荷。小人蠹诗书，安乐北窗卧。

瓢空且乞饭，儿寒教补破。机巧生五兵，百拙可用过。
杂诗 其六
刘基（明代）

苍苍山上松，濯濯庭前柳。亭亭拂云起，矫矫含风久。

佳人皎如玉，旷世难为偶。长歌继以叹，去鸟尽回首。

昔为瑶草华，今为蠹馀杻。弃置勿复道，华容不如丑。
杨村秋晓
方回（元代）

今日定复热，月落色亦红。
东方垂欲明，忽被林雾浓。
已有牧牛儿，出没黯淡中。
暗行三十里，兀兀视马鬃。
天宇悉已白，始见真秋容。
宿鹭起空际，鸣雀出林丛。
何所最可喜，稻熟岁粗丰。
人世强食弱，生生终不穷。
干戈汹海宇，幸存兹老农。
古来几魏徵，死为田舍翁。
蕲州早起
杨时（宋代）

城头雷动角声哀，似共行人怨落梅。
欲报晨炊粱未熟，唤回残落眼惊开。
霜清暗觉貂裘冷，月淡空令邑石猜。
倚杖起看风正惨，紫薇缭绕俯三台。
暴书会和陈正字磷观御制书二首 其二
程俱（宋代）

七圣云章秘紫清，睿谟神藻发长生。六爻妙尽超龙瑞，千里真修叙广成。

但觉焕文惊俗眼，何劳掘笔避书名。法宫涵演方无尽，玉海濡毫卷四瀛。
即事
李洪（宋代）

苒苒残年白发新，可怜蹭蹬老修鳞。
坐观沟渎寻常困，未使扬鬐化若神。
官满将归与同幕别平山堂
方岳（宋代）

鸥未寒盟傥可寻，归与雅不负登临。
江南山作故人面，云北雁知游子心。
淮海三年双鬓短，乾坤万里一杯深。
秋风正惬莼羹腹，松菊犹存月满林。
伤我明所用不得人致有今日之祸 其一
张家玉（明代）

徵兵转饷日何穷，少府金钱尽废供。不见犁庭歼丑虏，惟闻弃废走元戎。

摧残禁苑煤山火，零落朝仪建业钟。遥忆鼎湖兼雪窖，忠魂曾有几从龙。
句
吴光（宋代）

月借窗移疏影转，风翻雪放一枝高。
送令狐宪周度支知秀州
梅尧臣（宋代）

鬓丝不是吴蚕吐，未到吴中已成缕。
清肠无茧自能生，穷愁便织连今古。
论兵说剑三十秋，乃知功名难强取。
往往横遭年少轻，好在驱车海边去。
海边郡民迎太守，黍作壶浆牛作脯。
剩持盐豉煮紫莼，卵色椀宽光欲舞。
试寻陆机旧时迹，画舟乌榜穿平浦。
秋草宅荒闻杜鹃，应暂徘徊解腰组。
李总干遗诗十四句师于一句之下加颂七句 其六
释印肃（宋代）

便道福相随，生天果未迟。力尽简还坠，来生不如意。

假施满七宝，不如发真归。布施有为者，观来真自迷。
登越王楼即事
牛徵（唐代）

危楼送远目，信美奈乡情。转岸孤舟疾，衔山落照明。

萧条看草色，惆怅认江声。谁会登临恨，从军白发生。
雩祀乐章。豫和
佚名（唐代）

鸟纬迁序，龙星见辰。纯阳在律，明德崇禋。

五方降帝，万宇安人。恭以致享，肃以迎神。
蕉屏
陈锡圭（清代）

烟绡雾縠软屏横，好句留题藉管城。画雪司空真可圣，衔杯学士欲逃名。

斜分竹色侵庭翠，远拨梅香入梦清。忆我山窗风雨夜，不堪滴沥到天明。
讲稿公妓饮问政堂有诮予不来者借韵呈司户同
虞俦（宋代）

广文官舍自萧然，好事何人与酒钱。
惯伴诸生甘寂寞，倦从狷酒醉妖妍。
静挥绿绮心逾适，渴饮门冬手自煎。
畴昔东山怀雅尚，未须轻鄙笑臞仙。
山中寄元二侍御二首
刘商（唐代）

心期汗漫卧云扃，家计漂零水上萍。

桃李向秋凋落尽，一枝松色独青青。

拖紫锵金济世才，知君倚玉望三台。

深山穷谷无人到，唯有狂愚独自来。
句
奉蚌（唐代）

绿萝剪作三春柳，红锦裁成二月花。
送莫子齐知温州十韵
李洪（宋代）

左省涂归地，崭然德望优。
夕辞清禁月，高挂白苹洲，
丹扆深求旧，东嘉庆选侯。
玉堂曾视草，沧海岂乘桴。
奕叶甘棠在，中州雪浪浮。
讙谣五马贵，题赏大龙湫。
颜谢宜方驾，龚黄以上求。
侧聆宣室召，宁效贾胡留。
贱子尝羁宦，名山悔梦游。
黄柑仁寿酒，犹足助觥筹。
思乡
清濋（明代）

生涯霜鬓里，旧宅阆溪旁。瑶草为谁绿，辟邪应自香。

大车声槛槛，君子志阳阳。何日骑鱼去，携孙看海桑。
登安仁云锦驿后挹仙亭三首
赵蕃（宋代）

未解桃源果有无，树林楼阁世行图。
此亭纵说空无物，犹有仙山来坐隅。
秋怀三十六首
邵雍（宋代）

中秋光景好，中州烟水奇。
天重初寒候，人便半醉时。
榻缘明月扫，襟待好风吹。
一点胸中事，人间都不知。
徵招 步杨千里题词韵
吴湖帆（清代）

帘栊莫怨东风晚，年年燕莺催老。丽日总关情，检金奁初稿。

碧螺眉黛扫。待相约、绿窗吟啸。暗惜尊前，却妨云梦，几经愁抱。

肠断是黄昏，嗟孤负、分茶斗签才调。绮思剔心心，引新词绝妙。

笔端春未杳。倚人醉语香花貌。省多少、刻骨缠绵，奈艳阳非早。
送陈岱云出守吉安
曾国藩（清代）

骊驹且莫喧，我歌始一放。忆昔初逢君，汉滨俯高浪。

同拾春官第，天门蹋阆闶。射策千羲轩，挟神一何王。

君喁我斯于，蹑屐星辰上。双鸟不分飞，短翎实所傍。

借屋两头居，嬉游不可状。六月寒瓜肥，嚼冰涤府藏。

劈半持作冠，狂呼极跌宕。秋雨催归人，膏车各南向。

长沙揖君庐，入门删三让。拜母升后堂，排筵倒家酿。

明岁同还朝，百扶接居巷。朝餐或来过，夕渴还相访。

问学商米盐，经纶说鱼酱。驱驴驾鸡栖，似狗颇茁壮。

有甑例宜尘，无衣安用桁。我道夫子贤，世人或嘲谤。

世人病我顽，夫子怜其诳。袍笏虽支离，貌卑心则亢。

平生企高遐，力微不自量。树德追孔周，拯时俪葛亮。

又兼韩欧技，大言足妖妄。夫子不予讥，和高越初唱。

洽比三四年，为欢亦云畅。卯岁夏之中，九门盛炎瘴。

君实罹其灾，一病月三望。毒热轰外彊，客瘥兀中胀。

有妇贤且勤，吁天事供养。背分荀令凉，饘进冀缺饷。

剜肉补其天，有神实克相。繄我相扶持，计穷屡怏怏。

国工吴与郑，调齐妙心匠。鬼录不见收，人谋信可仗。

由来福与祸，茫茫自天贶。时月无几何，中馈遘死丧。

我时匍匐救，仓皇事摒挡。黄口抱呱呱，稽首别穗帐。

移巢翼其儿，室毁子无恙。良人匪顽石，焉能缺凄怆。

倾家营奠斋，泪河送反葬。我谓君已愚，稽经惧失当。

君谓情自缠，谁超六尘障。展转弥再期，病贫互摩荡。

南望问尸饔，储粮不盈盎。摧肠与蹙眉，万端欲谁谅。

一朝被殊恩，千忧始涤荡。士穷守艰危，时来类放旷。

为君述前尘，在莒慎无忘。报恩不在他，立德乃可尚。

丈夫要努力，无为苦惆怅。
率饮亭二十绝 其十三
王十朋（宋代）

结交虽不泛，绝物亦何曾。莫问亲疏客，过门无不应。
期章千峰诸社长同游雁山
朱谏（明代）

风雨满西楼，松间细水流。独悬孺子榻，谁泛剡溪舟。

佳境能留客，深杯可散愁。待君携杖屦，同去看龙湫。
曲江
秦韬玉（唐代）

曲沼深塘跃锦鳞，槐烟径里碧波新。此中境既无佳境，

他处春应不是春。金榜真仙开乐席，银鞍公子醉花尘。

明年二月重来看，好共东风作主人。
偈颂一百零三首 其二十五
释月涧（宋代）

定乾坤句，雷厉风飞。提佛祖令，厓崩石裂。法主大宝，自然而至。
芗林五十咏·白鹤亭
杨万里（宋代）

可怜林下鹤，独肯伴先生。
犹有冲天志，君听叫月声。
送邵怀英分鲁直诗韵人间风日不到处天上玉堂森宝书得书字
张孝祥（宋代）

将酒浇君车，问君行何如。初无十万钱，但有一束书。

往昔千官十，渠曾缀簪裾。日月九门隔，江湖十年馀。

老干久凌剥，寒灰费吹嘘。今者尺一追，问津承明庐。

蓬莱道家山，紫极帝所居。功名傥来尔，步武当徐徐。

遥岑出疏林，浅水行游鱼。临分再三嘱，音信莫我疏。
谢病用前韵
陶益（明代）

谢病归来少识邻，枕流漱石隔嚣尘。惭无白酒堪为醉，赖有青山肯寄贫。
冬大雷电
高斯得（宋代）

方冬十月天炎蒸，雷公吼怒声凭凭。
投壶玉女忽大笑，晦明倏烁来相乘。
天方收声地藏蛰，激怒岂为阴所陵。
圆苍寓意端有在，要使强臣生战兢。
强臣闻之但一笑，小儿怖我终何能。
白鸡巨浸九龄亚，青鼠妖星千道棱。
我犹视尔为戏剧，此雷何啻虫薨薨。
圣君小变亦知惧，奸臣大异那能惩。
寄语天公停此小伎俩，只须一声霹雳王茂宏。
挽谢叠山 其二
汤雷奋（宋代）

芒鞋初就道，慷慨不辞难。滚滚长江尽，萧萧易水寒。

风霜欺汉节，尘土上南冠。无复加餐饭，旁人掬泪看。
去草
韩元吉（宋代）

永日荒园独荷锄，草根藤蔓喜无余。
谁怜仲举平生志，却学齐民种树书。
偈颂一百六十首 其四十七
释宗杲（宋代）

新岁击新鼓，普施新法雨。万物尽从新，一一就规矩。

普贤大士尽欢，乘时打开门户。放出白象王，遍地无寻处。

唯有这个，不属故新。等闲开口，吞却法身。千年桃核里，元是旧时仁。
过东滩入马肝峡
陆游（宋代）

书生就食等奔逃，道路崎岖信所遭。
船上急滩如退鷁，人缘绝壁似飞猱。
口夸远岭青千叠，心忆平波绿一篙。
犹胜溪丁绝轻死，无时来往驾（舟加同）艚。
孱陵道中
项安世（宋代）

草冷霜融晚，天寒日出迟。
乱鸦鸣古柳，独犬吠疏篱。
岁暮方为客，身閒岂有期。
一生村疃里，羡杀牧牛儿。
思乡
郑文康（明代）

高堂有华发，何为贪远游。每逢吴下客，频问海东头。

宦达固云乐，余生何足谋。累累城下冢，见说尽王侯。
陶穀题南唐官舍壁
佚名（唐代）

西川狗，百姓眼。马包儿，御厨饭。
病中散步六绝 其四
岳珂（宋代）

平头奴子初茸鹿，利口啬夫双部蛙。二物何关人静躁，不妨卧听步随车。
偈颂一百三十六首
释惟一（宋代）

德山拆殿，宝峰烧香。
二俱不恶，一种不臧。
瞿昙元自面皮黄。
蓬户
曾协（宋代）

野客何为户，编非茅即蓬。
松坚难阖辟，竹瘦谩牢笼。
疏密殊无准，粗纤任不同。
我常知善闭，宁向此矜功。
王颐赴建州钱监求诗及草书
苏轼（宋代）

我昔识子自武功，寒厅夜语樽酒同。
酒阑烛尽语不尽，倦仆立寐僵屏风。
丁宁劝学不死诀，自言亲受方瞳翁。
嗟余闻道不早悟，醉梦颠倒随盲聋。
迩来忧患苦摧剥，意思萧索如霜蓬。
羡君颜色愈少壮，外慕渐少由中充。
河车挽水灌脑黑，丹砂伏火入颊红。
大梁相逢又东去，但道何日辞樊笼。
未能便乞勾漏令，官曹似是锡与铜。
留诗河上慰离别，草书未暇缘匆匆。
送赵文昭之沔阳知事
甘复（元代）

王孙应时辟，长才屈卑宦。风烟塞川路，舟楫望江汉。

亲友不能别，离居忍分散。振迹林野隅，行李书策半。

山川战伐踪，胜概溢文翰。幕府慎筹画，机务贵奇断。

况彼古沔城，民生经丧乱。不有君子人，何以解愁叹。

云薄九疑峰，水白湘灵岸。念君远行役，默默动离怨。
十绝为亚卿作 其六
韩驹（宋代）

忆汎郎舟共采莲，今来挥泪送郎船。回书傥寄新翻曲，湖上何人为扣舷。
齐宣王见颜斶
佚名（先秦）

齐宣王见颜斶，曰：“斶前！”斶亦曰：“王前！”宣王不说。左右曰：“王，人君也。斶，人臣也。王曰‘斶前’，亦曰‘王前’，可乎？”斶对曰：“夫斶前为慕势，王前为趋士。与使斶为慕势，不如使王为趋士。”王忿然作色曰：“王者贵乎？士贵乎？”对曰：“士贵耳，王者不贵。”王曰：“有说乎？”斶曰：“有。昔者秦攻齐，令曰：‘有敢去柳下季垄五十步而樵采者，死不赦。’令曰：‘有能得齐王头者，封万户侯，赐金千镒。’由是观之，生王之头，曾不若死士之垄也。”宣王默然不悦。

左右皆曰：“斶来，斶来！大王据千乘之地，而建千石锺，万石虡。天下之士，仁义皆来役处；辩士并进，莫不来语；东西南北，莫敢不服。求万物无不备具，而百姓无不亲附。今夫士之高者，乃称匹夫，徒步而处农亩，下则鄙野、监门、闾里，士之贱也，亦甚矣！”

斶对曰：“不然。斶闻古大禹之时，诸侯万国。何则？德厚之道，得贵士之力也。故舜起农亩，出于岳鄙，而为天子。及汤之时，诸侯三千。当今之世，南面称寡者，乃二十四。由此观之，非得失之策与？稍稍诛灭，灭亡无族之时，欲为监门、闾里，安可得而有乎哉？是故《易传》不云乎。’居上位，未得其实，以喜其为名者，必以骄奢为行。据慢骄奢，则凶中之。是故无其实而喜其名者削，无德而望其福者约，无功而受其禄者辱，祸必握。’故曰：‘矜功不立，虚愿不至。’此皆幸乐其名，华而无其实德者也。是以尧有九佐，舜有七友，禹有五丞，汤有三辅，自古及今而能虚成名于天下者，无有。是以君王无羞亟问，不愧下学；是故成其道德而扬功名于后世者，尧、舜、禹、汤、周文王是也。故曰：‘无形者，形之君也。无端者，事之本也。’夫上见其原，下通其流，至圣人明学，何不吉之有哉！老子曰：‘虽贵，必以贱为本；虽高，必以下为基。是以侯王称孤寡不谷，是其贱必本于？’非夫孤寡者，人之困贱下位也，而侯王以自谓，岂非下人而尊贵士与？夫尧传舜，舜传傅禹，周成王任周公旦，而世世称曰明主，是以明乎士之贵也。”

宣王曰：“嗟乎！君子焉可侮哉，寡人自取病耳！及今闻君子之言，乃今闻细人之行，愿请受为弟子。且颜先生与寡人游，食必太牢，出必乘车，妻子衣服丽都。”颜斶辞去曰：“夫玉生于山，制则破焉，非弗宝贵矣，然大璞不完。士生乎鄙野，推选则禄焉，非不得尊遂也，然而形神不全。斶愿得归，晚食以当肉，安步以当车，无罪以当贵，清静贞正以自虞。制言者王也，尽忠直言者斶也。言要道已备矣，愿得赐归，安行而反臣之邑屋。”则再拜而辞去也。斶知足矣，归反朴，则终身不辱也。

君子曰：“斶知足矣，归真返璞，则终身不辱。”
孤山清趣为林宗润题
王洪（明代）

积雪满山径，寒梅千树花。水乡云外迥，月影竹边斜。

静爱人来少，吟看鹤去赊。逍遥谢尘俗，谁复慕仙家。
次姜尧章赠诗卷中韵
陈造（宋代）

自甘谢祖风，屑屑扫一室。
准拟高史来，函丈置三席。
声名绝辈行，文字追古昔。
黄白马上郎，觌面不相挹。
寄冯尉
陈造（宋代）

我遵兔径西山麓，荆棘钩衣尘眯目。
怜渠此地费流光，君亦风餐并露宿。
遗蝗蹢躅无地皮，田禾蚕食犹孑遗。
扆饥可念劳可忍，君自坦坦人怜之。
繁昌乱山仅容鏬，一一到马蹄下。
南村吃饭宿北村，罢极凭诗写悲唶。
即今不作劳者歌，器识视我几倍过。
脱身箠楚吾已多，简书趋走子如何。
皇家猎隽张云罗，长安知己肩相摩。
五云深深护台阁，缥缈群仙依碧落。
即看郭振起通泉，应笑卑陬郡文学。
刘敬思邀访南屏隐者莫景行同游南山
赵汸（元代）

閒思水乐访深幽，清浅还登泛月舟。欲与西湖添胜迹，南屏老子最风流。
示澄庵庵主炳著 其二
邹浩（宋代）

澄来澄去不知年，一片澄光月样圆。照破十方三世黑，大家同集世尊前。
山中兴作
马戴（唐代）

高高丹桂枝，袅袅女萝衣。密叶浮云过，幽阴暮鸟归。

月和风翠动，花落瀑泉飞。欲剪兰为佩，中林露未晞。
怀智体道人
贯休（唐代）

栖碧思吾友，庭莺百啭时。唯应一处住，方得不相思。

云水淹门阃，春雷在树枝。平生无限事，不独白云知。
次韵君俞病中见寄
李之仪（宋代）

老眼逢春如有隔，不觉花前手频拭。昔陪韦杜尺五天，此地去天今几尺。

东家有客贪春甚，酒作衾裯花作枕。瘦逼休文臂渐消，渴近相如尤殢饮。

赏心直以花为命，醉头只恐扶难正。春归每恨太忙生，不惜一春常似病。

我老无用终安之，屡欲从君独较迟。方将结束穷胜致，投欢祗许春相知。

诗来苦诉不自乐，春固恼人多索寞。何妨强袭起应刘，间促扁舟寻李郭。

君不见乐羊功名方煜煜，归来谤书已盈箧。争如随地任低昂，漫浪猗玕尽元结。
醉落拓 寄慰家叔轮兄
沈皞日（清代）

孤鸾罢舞。镜中化作云归去。吟笺冷落红楼树。偏是愁人，正在动愁处。

空庭梅子黄时雨。绣笼谁与调鹦鹉。冰丝重剪悽筝柱。

肠断春游，相寄断肠句。
览古五首 其三
方回（元代）

父子具曰圣，相谓为仲尼。独于春秋学，盲心无能稽。

僻说竺老滓，苛政斯鞅靡。神天有弗察，大柄斯人尸。

典午起九死，众鬼宗魔师。紫宫坐张楚，赤县生刘齐。

镠帅岂办□，□阜实召之。至今二百年，遗祸殃蒸黎。
过汉浦塘有感（二首）
盛彧（元代）

凉飙生绿浦，鸣橹对青山。
感旧人何在，伤秋客未还。
身名难自保，世事故相关。
谁识桃源路，携家老此间。¤
春江曲
谢翱（宋代）

妾身生长临江边，幼嫁酒家学数钱。自从夫婿去为贾，别妾初下武昌船。

涔阳归雁不寄影，巂州书到已三年。别时梦指水为誓，惟有海凫见妾泪。

愁抛锦字下中流，却见海凫泪如水。
好事近
吕渭老（宋代）

云影护梅枝，短短未禁飞雪。彩幅自题新句，作催妆佳阕。

西楼昨夜五更寒，恐一枝先发。元是素娥无寐，贺半轮明月。
别玉华仙侣
张祜（唐代）

绕舍烟霞为四邻，寒泉白石日相亲。

尘机不尽住不得，珍重玉山山上人。
句
释克勤（宋代）

庵前永日无狼子，磨下终年绝雀儿。
初到碧涧招明契上人
刘长卿（唐代）

渐老知身累，初寒曝背眠。白云留永日，黄叶减馀年。

猿护窗前树，泉浇谷后田。沃洲能共隐，不用道林钱。
寄常父 其一
孔平仲（宋代）

六月凉泉声似雨，千家脩竹势凌云。齐州潇洒共閒暇，洗耳清流对此君。
西陬牧唱词二十六首 其十六
王芑孙（清代）

玉兹三部扰而驯，裨小诸王内面亲。凹凸图中看献马，万年寿彀颂皇人。
芙蓉楼送辛渐二首
王昌龄（唐代）

寒雨连江夜入吴，平明送客楚山孤。(连江 一作：连天)
洛阳亲友如相问，一片冰心在玉壶。

丹阳城南秋海阴，丹阳城北楚云深。
高楼送客不能醉，寂寂寒江明月心。
偶书
方回（元代）

一日无酒饮，一日意不乐。
一夜无酒饮，一夜睡不着。
后生殊未知，老人今始觉。
万卷漫读书，千金空服药。
我有一杯酒，大胜凌烟阁。
酣歌脱头巾，毛发动褒鄂。
古意
徐安吉（清代）

柳色欲轻黄，朱楼人自伤。愁来无洛浦，梦去有高唐。

宝镜空悬架，榴裙验取箱。谁书桐叶字，坟草变鸳鸯。
绵
王梦应（宋代）

子兮子兮，继序其皇之。
螟蛉有子，式谷似之。
建尔元子，勿替引之。
元日视两弟
陈宝琛（清代）

去年海南逢岁朝，鼓钲爆竹声通宵。昨夕村沽集昆仲，雨止卧听风潇潇。

家居两纪尊行尽，病足无诣非宣骄。高舂始兴诧晴旭，亭午晻曀旋调刁。

亲朋相过例吉语，天运如此吾何徼？畏寒怀土积成癖，幸免冒冻趋大朝。

却怜吾髯十年长，耄及苦说今管萧。上林全树讵汝借，捉置矧更朋鸾枭。

慈仁寺前列坐处，卅载追忆真春韶。似闻双松历劫在，吾道硕果宁终消？

仲行之官叔不出，且共谈易听水之山寮。
江月晃重山 辛丑上元前一夕，积雪试晴，顿
邵亨贞（元代）

，慨然感兴，以此写之梅萼香融霁雪，檐牙暖溜悬冰。出林幽鸟动春声。元宵近，愁里梦还惊。村巷依然素月，寒窗只是青灯。难寻遗老问承平。南朝事，千古独伤
别孙莘老
王安石（宋代）

逢原未熟我，已与子相知。
自吾得逢原，知子更不疑。
把手湖上得，望子欲归时，茫然乃分散，独背东南驰。
寥寥西城居，邂逅与子期。
鸡鸣入省门，朱墨来纷披。
含意不自得，强颜聊尔为。
会合常在夜，青灯照书诗。
往往并衾语，至明不言疲。
匆匆舍我去，使我当从谁。
送子不出门，我身方羁縻。
我心得自如，今与子相随。
随子至湖上，逢原所尝嬉。
想见荷叶尽，北风卷寒漪。
已怀今日愁，更念昔日悲。
相逢亦何有，但有镜中丝。
寄玉溪林逢吉六首
戴复古（宋代）

经年不见玉溪翁，百里江山万里同。
无计相从话心曲，时挥一纸寄西风。
示从侄贵英二首 其二
林文俊（明代）

江湖为客久沉沉，几度书来慰我心。白璧空教双足刖，红尘已我二毛侵。

钟仪居晋还南操，庄舄思乡祗越吟。三尺渔矶便堪老，此中费得几多金。
立春后二首 其二
戴复古（宋代）

东风吹竹屋，无数落梅花。冻雀栖檐角，饥乌啄草芽。

家乡劳夜梦，客路又春华。莫讶狂夫醉，西楼酒可赊。
梦绘莲花题首句足之呈冢山
霍韬（明代）

云霄九万一枝春，灏气崚嶒绘碧天。老鹤蹲云樵影瘦，又看雏凤日翩跹。
送秦古峰别驾用前韵
邵宝（明代）

孔嘉驿前江草新，送行偏感旧游人。骥才此地方堪展，凤德何民不可亲。

春雨桑麻无旷野，秋风黍稷有明神。烦君为吊康斋墓，十字题碑愧未真。
闲适
白居易（唐代）

禄俸优饶官不卑，就中闲适是分司。风光暖助游行处，

雨雪寒分饮宴时。肥马轻裘还且有，粗歌薄酒亦相随。

微躬所要今皆得，只是蹉跎得校迟。
送叶熙时还新安省亲尊公读书于黄山之指月庵
秋潭舷公（明代）

今年季秋与孟冬，余也踏遍黄山峰。
归来相对数竿竹，倦锡倚山雪满屋。
送君手捉天台藤，打破子陵滩下冰。
欲识君家读书处，只问丹台指月僧。
同王兵宪登崇熹塔
叶春及（明代）

九级凌空酒并呼，凭栏回首见仙都。珠光夜半全辉映，金碧云仙乍有无。

江注铜标蟠地远，山连珠海入天孤。沧桑忽漫悲尘劫，拟向支机问白榆。
东山渡湖
范成大（宋代）

渡船帆饱如张弓，条忽世界寒浺瀜。
堪舆无垠日夜泛，浩浩元气蓬蓬风。
湖光日色不可辨，但见水精火齐合集成虚空。
波臣川后敬爱客，约束秘怪驱鱼龙。
大千总作大圆镜，光中飞度迷西东。
苍茫一身无四壁，八方上下惟孤篷。
毛仙出迎笑相问，何乃自苦荒寒中。
吾生盖头乏片瓦，到处漂摇称寓公。
犹嫌尘土碍人眼，兹游胜绝余难同。
九衢车马恍昨梦，付与一笑随飞鸿。
赋柳
蒲道源（元代）

枯树生荑色已娇，低垂江岸映溪桥。东君不惜黄金缕，散作春风十万条。
月中行 晚步树园
季娴（清代）

园林好景夕阳西。花压画桥低。争泥双燕受风欹。

点缀暮春时。

争争长廊无客到，楼台倒影漾方池。无端小婢促归迟。

细细点游丝。
满江红 立夏步冰持送春原韵
潘榕（清代）

鴂后蝉前，早又过、清和时节。春去也、蝶犹寻梦，鹃犹啼血。

玉树歌残檀板搁，金铃索断花幡撤。负年年、一片惜芳情，痴憨绝。

庭院静，炉香歇。家山远，天涯客。把吟哦借此，销磨岁月。

诗好只留供鬼唱，韵奇偏要教侬叠。遣闲愁、字句细商量，同磋切。
皇帝閤端午帖子 其三
胡宿（宋代）

刚日逢端始，炎辰属长嬴。君王仁且圣，慈旨却枭羹。
再用前韵兼赠总府万峰陈先生
王希文（明代）

饮至旋期已吉蠲，德星光照斗牛缠。神机六出平公智，孝友兼牛吉甫贤。

三省岂容藏豹露，四郊今见息狼烟。江波平定登霖雨，太史应占大有年。
某顷蒙信阳使君教以边字韵佳句伏读降叹病倦答谢甚缓复不能奇仰俟斲削 其二
张孝祥（宋代）

百适归来又一年，投身烽火戍楼边。私忧自笑愚无策，制胜悬楼国有贤。

北去燕然堪勒石，西来樊口看烧船。中州更有王夫子，笔阵犹能独扫千。
暮春虢州东亭送李司马归扶风别庐
岑参（唐代）

柳亸莺娇花复殷，红亭绿酒送君还。到来函谷愁中月，

归去磻君梦里山。帘前春色应须惜，世上浮名好是闲。

西望乡关肠欲断，对君衫袖泪痕斑。
感旧
陆游（宋代）

要识梁州远，南山在眼边。
霜郊熊扑树，雪路马蒙毡。
惨淡遗坛侧，萧条古庙壖。
百诗犹可想，叹息遂无传。
双林寺观傅大士顶相舍利及耕具故物
吴莱（元代）

古稠大山趋古原，古寺突兀倚山根。小溪前流未及渡，白塔岌起高蹲蹲。

傅公故宅奉香火，厦屋万间周四垣。梁朝到今数百载，兜率说法天中尊。

世曾出世役妻子，家或渔扈随犁犍。道冠儒履忽一变，胡膜梵呗争骏奔。

萧衍老公坐玉殿，舍身建刹开祇园。花幡乱飞欲满席，拍板歌唱闻槌门。

云光灵异竟何有，仉䏿怪神宁复言。藕丝袈裟上所赐，奇锦照耀扶桑暾。

龙宫四万八千卷，宝藏一转百鬼掀。贝多遗文白氎像，经律论疏洪其源。

黄罗绣褥裹顶骨，舍利五色摩尼燉。一牛眠云已化石，双鹤覆雨仍轩鶱。

劫风吹地日渐坏，楼阁树林无半存。青梼并耸碧宇上，落叶散到人家村。

浮屠仁祠始自汉，文罽华盖何翻翻。梁时佞佛特太甚，宗祀断血徒饔飧。

父兄子弟且学佛，绝灭恩爱生雠冤。台城矗天或死守，虏骑乘衅真游魂。

幸灾乐祸却圜视，入室操戈恣齧吞。蜡鹅厌埋冢难远，乌幔囚辱兵氛昏。

人夭小果岂不有，宇宙缺■畴能藩。一朝佛出救不得，沧海搅作黄河浑。

傅公家居自天属，时复耕耨不惮烦。朝廷聪明愿不及，塔庙涌出如云屯。

长干空迎佛爪发，满国欲饱民膏腱。群僧无功并仰食，我佛独不忧黎元。

惜哉后王永不寤，前后丧乱同一辕。后民皈向复未已，拱手礼跪骈肩跟。

咒口波澜岂祝蟒，禅心寂默犹拘猿。终然百欺几一遇，世俗琐琐吾何论。
戏为六绝句
杜甫（唐代）

庾信文章老更成，凌云健笔意纵横。
今人嗤点流传赋，不觉前贤畏后生。

王杨卢骆当时体，轻薄为文哂未休。
尔曹身与名俱灭，不废江河万古流。

纵使卢王操翰墨，劣于汉魏近风骚。
龙文虎脊皆君驭，历块过都见尔曹。

才力应难夸数公，凡今谁是出群雄。
或看翡翠兰苕上，未掣鲸鱼碧海中。

不薄今人爱古人，清词丽句必为邻。
窃攀屈宋宜方驾，恐与齐梁作后尘。

未及前贤更勿疑，递相祖述复先谁。
别裁伪体亲风雅，转益多师是汝师。
暇日饮酒辄用靖节先生韵积二十首 其四
俞德邻（宋代）

饵香鱼深逝，弋篡鸿高飞。商皓虽寂寞，幸免坑焚悲。

云何客卿辈，逐去还依依。一朝叹黄犬，骨肉异所归。

贵盛能有几，转盼倏已衰。衰荣苟如此，得酒无相违。
唤渡
柴随亨（宋代）

溽风吹暑透人肌，我仆云痡我马疲。
隔岸渡船呼不应，柳阴深处立多时。
舒州被召试不赴偶书
王安石（宋代）

戴盆难与望天兼，自怪虚名亦自嫌。
槁壤太牢俱有味，可能蚯蚓独清廉。
次韵仇仁近用韵见示五首
方回（元代）

治任犹近旦中觿，旅次今移日至圭。
恶况味逢佳节序，懒情怀怯好诗题。
向来守黑元知白，几辈平东复镇西。
定是仇仙知此意。卜邻端欲共花溪。
登北榭
陆游（宋代）

绕城山作翠涛倾，底事文书日有程。无溷我为挥吏散，独登楼去看云生。

香浮鼻观煎茶熟，喜动眉间炼句成。莫笑衰翁淡生活，它年犹得配玄英。
和绵州于中丞登越王楼作二首（时为校书郎）
于瑰（唐代）

楼因藩邸号，川势似依楼。显敞含清暑，岚光入素秋。

山宜姑射含，江泛李膺舟。郢曲思朋执，轻纱画胜游。

极目郡城楼，浮云拂槛愁。政成多暇日，诗思动先秋。

远霁千岩雪，随波一叶舟。昔曾窥粉绘，今愿许陪游。
蔡河渔叟
刘攽（宋代）

河冰始消春沮洳，老翁求鱼日来去。川流容船网罟繁，上流下流密如雾。

跳虾潜斗不自惜，时复鲲鲕聊可识。吁嗟劳心能几何，信道相看犹羡他。
辛夷花
元稹（唐代）

问君辛夷花，君言已斑驳。不畏辛夷不烂开，
顾我筋骸官束缚。缚遣推囚名御史，狼藉囚徒满田地。
明日不推缘国忌，依前不得花前醉。韩员外家好辛夷，
开时乞取三两枝。折枝为赠君莫惜，纵君不折风亦吹。
游韦曲牛头寺看桃花 其二
路谈（清代）

寺前鞍马若游龙，山下夭桃为客容。老衲不知春欲暮，倚楼自打晚来钟。
二十六日作真率会伯康与君从七十八岁安之七
司马光（宋代）

七人五百有余岁，同醉花前今古稀。
走马斗鸡非我事，伫衣丝发且相晖。
食藕
谢薖（宋代）

人怜淤泥上，出此万朵莲。须知淤泥中，有藕大如椽。

本清凝冰雪，末艳方婵娟。玲珑众窍通，蚴蟉数节连。

甘寒固不数，却暑最所便。髯奴来城市，负笼至我前。

开缄尚带泥，未嚼先垂涎。霍霍摩霜刀，雷雷挹涧泉。

切玉堕冷冽，已觉沉疴痊。芰寔斗角紫，鸿头剥珠圆。

秋盘荐此果，顿使二物捐。念此涅不缁，馀品莫争妍。

而能豁忧思，令我心欢然。奇功更耐老，合作飞行仙。
菩萨蛮 舟次中塘，寄芳圃伯姑
谈印梅（清代）

烟涛渺渺中塘路。海云黑处明飞鹭。何处石湾围。渔灯波上微。

飞书心共远。别思随潮满。风雨在汀洲。有人凭槛愁。
登山顶
高辅尧（宋代）

由径寻山路，登临步步疑。
纵高终带险，任达亦须危。
况是多防地，那堪独力时。
荆榛方栉比，直道拟奚为。
长门怨
曾鸣雷（明代）

寂寂长门夜，空阶月正侵。泪将黄叶堕，愁并绿苔深。

大禁钟初歇，昭阳梦屡沉。相如工作赋，谁为致黄金。
纥那曲 其一
刘禹锡（唐代）

蹋曲兴无穷，调同辞不同。愿郎千万寿，长作主人翁。
三月初九日过浒西看牡丹 其一
康海（明代）

今日浒西开牡丹，携儿漉酒坐相看。秾花自识春风好，接叶休相夜雨残。

深院紫泥巢翡翠，层楼朱槛宿鹓鸾。衰容任遣韶华逼，幽抱常教酩酊宽。
记雪三首
张镃（宋代）

清晓疎篱尚露根，饭余俄复拥柴门。
南湖水色君知否，万斛鹅黄贮玉盆。
过显济庙前石矶竹枝词二首
杨万里（宋代）

大矶愁似小矶愁，篙稍宽时船即流。
橕得篙头都是血，一矶又复在前头。
游圭峰二十首 其十三 瀑泉
李之世（明代）

双泉悬碧落，百折度丹梯。迸作飞空雨，泻为漱玉溪。

蒸云喷宿雾，插汉饮晴霓。可是巫山女，垂垂珠箔低。
三月十七日以檄出行赈贷旬日而复反自州门至
赵蕃（宋代）

世奇粤水与湘山，此地元居楚粤间。
尽日觅诗终莫就，有时游目不能还。
骤来遥点雨初过，忽尔数峰云自閒。
远碧近苍元互映，浅青深绿更相关。
宿峨桥化城寺二首
杨万里（宋代）

一溪秋水一横桥，近路人家却作遥。
柳绕溪桥荷绕，何须更著酒旗招。
寄马塘范叔刚
孙应时（宋代）

海风吹月动苍茫，欲往从君道咱长。
羁羽沈鳞徒影响，秋鸿社咱各炎凉。
纷纷忍农尘埃尽，落落犹期日月光。
想得清吟散愁独，书来金薤翦琳琅。
酬吴仲庶龙图暮春感怀
曾巩（宋代）

琐闱延阁腹心臣，籍甚声华动缙绅。药石言行天下雨，裤襦恩达国中春。

召南去后馀思在，纶氏归来壮志新。莫为流年嗟白发，济时须仗老成人。
蓝田溪杂咏二十二首·洞仙谣（一作伺山径）
钱起（唐代）

几转到青山，数重度流水。秦人入云去，知向桃源里。
送乐善郎中梅
杨士奇（明代）

万木凋残春欲回，年年开擅百花魁。连松傍竹堪论契，缀玉联珠不染埃。

寒暑芳华清莫敌，幽人风致数能来。还应一段冰霜意，宜向秋官署里栽。
龙尾泉
黄非熊（宋代）

龙头何在尾犹存，定向天中饮汉源。
且注灵泉清洞府，未呵甘汉活乾坤。
半空飞下珠千颗，平地澄来玉一盆。
寂寞云山非我宅，九霄高处是吾门。
水龙吟 九日登城
黎廷瑞（宋代）

荒城落日西风，满街芳草无行路。楼台羽化，萤飞故苑，蛩吟残础。

不减承平，半湖秋月，隔溪烟树。慨江南风景，一朝如许，教人恨、王夷甫。

对酒强推愁去。酒醒来、愁还如故。青萍三尺，阴符一卷，土花尘蠹。

试问黄花，花知余否，沈吟无语。拍阑干，空羡平沙落雁，沧波归鹭。
唐开州文编远寄新赋累惠良药咏叹仰佩…聊书还答
权德舆（唐代）

风雨竦庭柯，端忧坐空堂。多病时节换，所思道里长。

故人朱两轓，出自尚书郎。下车今几时，理行远芬芳。

琼瑶览良讯，芣苡满素囊。结根在贵州，蠲疾传古方。

探撷当五月，殷勤逾八行。深情婉如此，善祝何可忘。

复有金玉音，焕如龙凤章。一闻灵洞说，若睹群仙翔。

三清飞庆霄，百汰成雄铓。体物信无对，洒心愿相将。

昔年同旅食，终日窥文房。春风眺芜城，秋水渡柳杨。

君为太史氏，弱质羁楚乡。今来忝司谏，千骑遥相望。

归云夕鳞鳞，圆魄夜苍苍。远思结铃阁，何人交羽觞。

伫见征颍川，无为薄淮阳。政成看再入，列侍炉烟傍。
满庭芳（酬叶宪）
洪适（宋代）

殢酒销愁，逢场作戏，何曾择地伸眉。诗筒来往，如我与君稀。喜得青春有闰，添日月、款曲临池。洲盘有，山肴野蔌，安用设鸡彝。

老来，空自笑，一头梳雪，两鬓吹丝。便常逢社饮，聋不堪治。曾就新年真率，花神报、蜂蝶皆知。东风恶，江梅欲尽，荐福莫轰碑。
九月二十六日雪予未之见北人云大都是时亦无
方回（元代）

立冬犹十日，衣亦未装绵。
半夜风翻屋，侵晨雪满船。
非时良可怪，吾老最堪怜。
通袖藏酸指，凭栏耸冻肩。
枯肠忽萧索，残菊尚鲜妍。
贫苦无衾者，应多疾病缠。
湛庵出示宪使陈益之近作且蒙记忆再次韵一首
李壁（宋代）

重将倦翼羾天关，流浪深惭佛眼看。
名宿青灯仍燕坐，故人白眼自幽弹。
西江一吸还居士，寒涕双垂任懒残。
应笑区区话陈迹，秋风吹老碧芦滩。
九日鞫狱茶山广教院遣兴一绝
喻良能（宋代）

牧之秋浦峰头饮，王勃南昌阁上吟。
千古胜游谁复继，只今重九欠登临。
病中即事十五首
赵蕃（宋代）

精庐名负郭，古路别通村。
落叶多新积，苍苔半宿根。
杖藜溪见影，步屐雨流痕。
更羡儿童辈，骑牛不驾辕。
和吕秘校 其三
徐积（宋代）

东平心事本雄豪，何必才名独慕曹。学比今儒醇且奥，诗如古义刺而褒。

邹之夫子诚堪叹，霸者将军未足高。贤杰固当谋远到，莫论山岳与鸿毛。
偈颂十八首
释道璨（宋代）

道在目前，全无罅缝。
左之右之，百发百中。
是风动，是旛动。
樱桃子诗
史思明（唐代）

樱桃子，半赤半已黄。一半与怀王，一半与周至。
请无门首座立僧山偈奉谢
释慧开（宋代）

瑞岩近日有无门，掇向绳床判古今。
凡圣路头俱截断，几多蟠蛰起雷音。
次韵昌甫 其二
韩淲（宋代）

相送思前日，同吟忆此时。情亲五字句，意妙一篇诗。

长夏看榴火，薰风入鬓丝。西湖渺何许，终愧北山移。
过仙都徐氏山居 其二
李邦献（宋代）

四海无尘战马闲，稻梁桑柘绿回环。不知尽是君王力，华屋重重对好山。
河传
吕渭老（宋代）

斜红照水。似晴空万里。明霞相倚。逐伴笑歌，小立绿槐阴里。诮没些、春气味。

纷纷觑著闲桃李。浅浅深深，不满游人意。幽艳一枝，向晚重帘深闭。是青君、爱惜底。
送陈商
贾岛（唐代）

古道长荆棘，新岐路交横。君于荒榛中，寻得古辙行。

足踏圣人路，貌端禅士形。我曾接夜谈，似听讲一经。

联翩曾数举，昨登高第名。釜底绝烟火，晓行皇帝京。

上客远府游，主人须目明。青云别青山，何日复可升。
槛外
郝答（清代）

槛外秋光入绮寮，寒镫孤馆黯魂消。客中病酒初闻雁，江上怀人正落潮。

南浦疏云常漠漠，西风冷雨故潇潇。家乡未似长安远，可有音书慰寂寥！
依韵和蒋津雪中见寄
陆佃（宋代）

蓬莱宫阙锁崔嵬，书史频看祇乱堆。华盖稍瞻天北极，紫云曾识道东来。

功名方与英豪共，怀抱仍逢故旧开。造物为君如有意，一番风雪洗浮埃。
陈勋卿邀游龙津园分赋
黎邦瑊（明代）

出郭探幽境，寻源识旧津。云林高卧处，清世直声人。

道胜抛章高，功成任角巾。凿池分碧月，选径迥红尘。

门闭无题凤，庭閒有坐宾。尊馀十日酒，盘备四时珍。

改席临花坞，挥觞藉草茵。嘉莲曾纪瑞，妙句忽称神。

缱绻深投辖，逍遥洽钓纶。渐看霞色晚，乍眺月华新。

归路宁辞倦，重来肯厌频。东山棋局好，长奉对千春。
偈颂十二首 其二
释安永（宋代）

虎头带角人难措，石火电光休密布。中兴天子展神锋，万象之中看独露。
赠闻老
王洋（宋代）

给孤园下化丛林，堂上雷音振海音。
十六师兄同本愿，三千法海一慈心。
有时去作人间雨，无事不闻斋后禽。
怅望四年留五日，自知清浊易分襟。
琼花
陈良（宋代）

淮海春深照月长，灵祠佳树擅孤芳。
人迷三月天山雪，风逗千门汉殿香。
上苑菁葱思旧赏，金闺回旋入新章。
后庭遗韵歌声好，试折琼枝荐一觞。
郡中西园（一作许浑诗）
姚合（唐代）

西园春欲尽，芳草径难分。静语唯幽鸟，闲眠独使君。

密林生雨气，古石带潮文。虽去清秋远，朝朝见白云。
和静照诗韵
释普度（宋代）

磵边云泠裛苍苔，木杪金灯午夜开。
更问昙猷在何许，分明犹隔海门来。
丁亥九月十六夜偕李监仓宿龙卧山中听雨看月
林亦之（宋代）

相唤此山来，狂风吹我衣。
把酒桂花下，山云片段飞。
掩门雨初桂，开门月还上。
倚树看月明，半山闻雨响。
人间有佳景，诗句颇发越。
何曾似今夕，听雨还看月。
送谢开之
陈相（宋代）

翩翩旌旆蔽长川，流目秋光重黯然。
老泪何曾向人落，离愁聊复为君先。
赤城旧欲谋三窟，白首还容受一廛。
岁晚田家足还往，只鸡斗酒得周旋。
刑部厅海棠见赠依韵答永叔二首
梅尧臣（宋代）

摇摇墙头花，蒨蒨有好色。
高枝笑粲粲，低枝明皪皪。
但与风相笑，不与风相得。
风吹莫苦急，游子汉日昃。
彭祖与颜回，相去犹瞬息。
每观形影篇，曷在神所释。
不可废我吟，毕竟焉免白。
颂古八首
释师一（宋代）

一拶银山铁壁摧，大悲院里赶村齐。
善财拄杖如无用，乞与倦狂老万回。
句
政和太学生（宋代）

博陵公子真文虎，占断儒官第二人。
奉和幸安乐公主山庄应制
岑羲（唐代）

银榜重楼出雾开，金舆步辇向天来。泉声迥入吹箫曲，

山势遥临献寿杯。帝女含笑流飞电，乾文动色象昭回。

诚愿北极拱尧日，微臣抃舞咏康哉。
送淳于中舍悬车侍养
王禹偁（宋代）

悬车东去谢明朝，摆脱簪缨似一毛。
望苑官清谐侍养，督邮名贱耻徒劳。
青宫位在他年起，彩服身归此日高。
我媿无亲尸厚禄，与君书命泪沾袍。
次韵吴推官寒食 其三
韩淲（宋代）

人间风物年年在，酒后心情事事休。珍重清新得吾意，剩拚憔悴为伊愁。
题扇
陈吾德（明代）

杖策何年往帝圻，短亭依旧绿阴迷。杨桃残雪梅花瘦，人领春从天上归。
乙巳年八月十二日主上符鸾释放寻复逮系有感
杨爵（明代）

忽忆去年今日秋，犴狴同得荷天休。暂归故里观三径，传播纶音到九州。

明主心无偏好恶，小臣罪未了幽囚。有时旷荡恩还下，稽首遥辞五凤楼。
黄河清
郑思肖（宋代）

丁丑戊寅岁，黄河两度清。但教大宋在，即是圣人生。

亘古理不泯，中天日转明。这番戡定后，世世永休兵。
木兰花慢·可怜今夕月
辛弃疾（宋代）

中秋饮酒将旦，客谓前人诗词有赋待月无送月者，因用《天问》体赋。

可怜今夕月，向何处，去悠悠？是别有人间，那边才见，光影东头？是天外空汗漫，但长风浩浩送中秋？飞镜无根谁系？姮娥不嫁谁留？
谓经海底问无由，恍惚使人愁。怕万里长鲸，纵横触破，玉殿琼楼。虾蟆故堪浴水，问云何玉兔解沉浮？若道都齐无恙，月何渐渐如钩？(月何 一作：云何)
晒书
刘敞（宋代）

藏书不满万，幽蠹亦时除。上有朝廷副，多从秦汉馀。

山川迷禹穴，云海隔昆墟。持此遗清白，归为林下居。
和惜梅
史安叔（宋代）

雪飞浑不管梅嗔，都把寒来障却春。
直恐雪欺浑冻损，那知雪后越精神。
观龙和谢师厚
韩维（宋代）

龙于经传皆有云，明幽其德能屈伸。
尝闻于耳昧厥真，乃今睹之信所闻。
层阴填空白日昏，仰见巨尾垂轮囷。
其长百丈围车轮，仿佛如辨鬣与鳞。
腥风萧飒来逼人，观者骇伏褫魄魂。
须臾摇动卷缩云，云气断岸随飞奔。
惊雷下震万瓦裂，暴雨一泻群河翻。
霆收无迹雨在物，吁龙出处何其神。
次韵朱新仲席上赋梅花影四首 其三
刘才邵（宋代）

清影新诗二妙并，弓良更遇国工檠。自惭痴钝无佳思，击缶难参击玉清。
挽陈菊坡枢密二首
陈著（宋代）

家学渊源远，公今德行科。
一纯光白璧，重望压颓波。
职业居朝久，文章八石多。
平生何所似，霜菊在秋坡。
咏史下·司马温公
陈普（宋代）

步趋坐立若山河，盛德华夷共咏歌。
议论偏颇真可怪，阿瞒高帝彧萧何。
谢御赐紫金鱼袋乌纱象简
冷应澂（宋代）

日映罦罳晓殿深，君恩稠叠驾亲临。
褒衣红濯天机锦，束带黄分风帑金。
何幸清班容宦辙，自惭白发点朝簪。
拨乱政治平生学，消得君王念苦辛。
次韵王得之游净明题易安二绝
张嵲（宋代）

铜驼陌上须臾乐，金穴侯家瞬息欢。
争似盖头茅一把，老僧终日百般安。
送友人游边
黄滔（唐代）

虏酒不能浓，纵倾愁亦重。关河初落日，霜雪下穷冬。

野烧枯蓬旋，沙风匹马冲。蓟门无易过，千里断人踪。
次韵答方元吉
胡仲弓（宋代）

新知如旧识，话久觉情真。
云出壶山早，风行晋水春。
家贫因过客，世变为诗人。
曾点龙门额，烦君再问津。
又题郑店立春後一日
杨万里（宋代）

石壁仍丛竹，江亭更小楼。
滩声清客梦，灯影动诗愁。
春日已虚过，元宵年又休。
谁令不行乐，蹙破两眉头。
寄彭州高三十五使君适虢州岑二十七长史参三十韵
杜甫（唐代）

故人何寂寞，今我独凄凉。老去才难尽，秋来兴甚长。

物情尤可见，辞客未能忘。海内知名士，云端各异方。

高岑殊缓步，沈鲍得同行。意惬关飞动，篇终接混茫。

举天悲富骆，近代惜卢王。似尔官仍贵，前贤命可伤。

诸侯非弃掷，半刺已翱翔。诗好几时见，书成无信将。

男儿行处是，客子斗身强。羁旅推贤圣，沈绵抵咎殃。

三年犹疟疾，一鬼不销亡。隔日搜脂髓，增寒抱雪霜。

徒然潜隙地，有腼屡鲜妆。何太龙钟极，于今出处妨。

无钱居帝里，尽室在边疆。刘表虽遗恨，庞公至死藏。

心微傍鱼鸟，肉瘦怯豺狼。陇草萧萧白，洮云片片黄。

彭门剑阁外，虢略鼎湖旁。荆玉簪头冷，巴笺染翰光。

乌麻蒸续晒，丹橘露应尝。岂异神仙宅，俱兼山水乡。

竹斋烧药灶，花屿读书床。更得清新否，遥知对属忙。

旧宫宁改汉，淳俗本归唐。

济世宜公等，安贫亦士常。蚩尤终戮辱，胡羯漫猖狂。

会待祅氛静，论文暂裹粮。
上裴中丞
杨巨源（唐代）

六年西掖弘汤诰，三捷东堂总汉科。政引风霜成物色，

语回天地到阳和。清威更助朝端重，圣泽曾随笔下多。

应笑白须扬执戟，可怜春日老如何。
颂鲁
苏拯（唐代）

天推鲁仲尼，周游布典坟。游遍七十国，不令七一君。

一国如一七，单车不转轮。良由至化力，为国不为身。

礼乐行未足，邅回厄于陈。礼乐今有馀，衮旒当圣人。

伤哉绝粮议，千载误云云。
同张超然寻端溪水岩作
屈大均（明代）

峡口水岩开，中含紫玉胎。青花思一割，白叶得双裁。

泉涌因人气，霞蒸似尔才。精华分与我，当为著书来。
登楼北望怀郭学士质夫李吏部一元
谢榛（明代）

李郭风骚匹，登楼独怅然。黄花秋满地，白雁夕横天。

玉阙云霄外，金门日月边。疏狂燕赵客，早晚赋甘泉。
野店
沈说（宋代）

幽人逢野客，相约过云庄。
去路稻梁熟，入山松柏香。
试霜寒尚薄，落叶夜初长。
对坐煨茅栗，瓶中取酒尝。
金鼓洞
秦瀛（清代）

䆗窱出古洞，洞壑复森沈。不闻金鼓响，樵斧在远林。

清风竹间至，苍苔满秋阴。白日忽高下，碧云无古今。

孤花媚寒涧，幽树悦众禽。当其万籁寂，自得山水音。

忘言憩磐石，雪乳流衣襟。
赠谢子杰校勘六言三首
刘克庄（宋代）

唤做呆子憨子，管他火星孛星。
造物小儿则剧，先生大醉未醒。
苏幕遮 在南京乞化
马钰（金朝）

穿茶坊，入酒店。后巷前街，日日常游遍。只为饥寒仍未免。度日随缘，展手心无倦。愿人人，怀吉善。舍一文钱，亦是行方便。休知山侗无识见。内养灵明，自有长生验。
颂古一○一首
释子淳（宋代）

木人来问青霄路，石女年尊似不闻。
携手相将归故国，暮山芨芨锁重云。
拟古 其一
余阙（元代）

昔在西京日，纵观质前闻。皇皇九衢里，列第起朱门。

借问所居谁，丞相大将军。平明事游谒，车马若云屯。

芍药调羹鼎，狒狖铸酒樽。颂声美东鲁，逸奏出西秦。

回风薄兰气，十里扬清芬。东家有狂生，容颜若中人。

谬言拟宣尼，幽思切玄文。著书空自苦，名宦乃不振。

悠悠千载下，安有扬子云。
闻鹃
周密（宋代）

帝魂应识少陵忧，十二山高万里愁。一自海棠妖血染，玉垣移治在渝州。
偶成
林希逸（宋代）

佛言法界惟心造，仙说还丹要想成。到得冰壶秋月处，轻轻拈出是功名。
丹诚 其一
孙原湘（清代）

桃花输艳雪输明，说阿侯时便说卿。恐露悲愁增别憾，强为欢笑徇多情。

矜持巳被人猜料，疏远还防事变更。一任浮云翻覆手，总难离间到丹诚。
过黎叔宝新居
区怀年（明代）

底事巢云向十洲，一窝赢得老菟裘。窥檐山翠迟迟下，绕壁茶烟处处留。

书罢放歌松影晚，水边闲梦蓼花秋。过从幸莫劳车马，胸次如君已狎鸥。
理故书二首
刘克庄（宋代）

轴犹插高架，檠已弃低墙。
可惜亡三箧，安能读一箱。
自惭伯仁退，不及阿宜长。
但忆初强记，谁知晚健忘。
鍊丹井
许仲蔚（宋代）

青云路在天，弃鼎亦徒然。九转果何物，一泓空旧泉。

竞知丹可煮，不悟骨非仙。汲引殊无状，翻尤葛稚川。
上已同沈虞卿、尤延之、王顺伯、林景思游湖
杨万里（宋代）

篮舆休上马休骑，湿却青鞋也不辞。
拣取雨丝疏处去，携筇且谒水仙祠。
洞仙歌 梦江南
徐灿（清代）

霜寒夜悄，叹韶华一瞬。往日闲愁料难尽。而今无计，且凄雨怜云，江南信，知道梅花远近。

残灯窥短梦，梦也无多，消得啼鸟恁淩迸。展转不成眠、却怨东风，吹春到、与愁相竞。

纵桃李、贪娇也须知，近日者、眉儿不堪倒晕。
秋日次前辈新年韵五首 其五
陆游（宋代）

残年垂九十，雪鬓不胜繁。卖屦籴炊米，典衣租废园。

山深云满屋，夜静月当门。邻曲时相过，扶行赖稚孙。
归休途中
邢宥（明代）

乞得残形返故丘，满江明月送归舟。百年事业随身老，三岛烟归入梦稠。

花下自吟移短榻，海中相伴有驯鸥。春田鸭粟家尝酝，长醉无人笑白头。
岁晚
陆游（宋代）

岁晚霜风正怒号，荒村败屋拥藜蒿。
穷犹可勉圣贤事，老岂遽藜铅椠劳。
从宦虽如棋已决，治经窃比茧初缫。
闭门养气渊源在，未敢摧伤学楚骚。
早行林下
白居易（唐代）

披衣未冠栉，晨起入前林。宿露残花气，朝光新叶阴。

傍松人迹少，隔竹鸟声深。闲倚小桥立，倾头时一吟。
种菜
陆游（宋代）

菜把青青间药苗，豉香盐白自烹调。
须臾彻案呼茶碗，盘箸何曾觉寂寥？
十二月二十九日雪三首
赵蕃（宋代）

岁是明朝尽，春犹半月迟。
人言无复雪，天意肯违时。
宿麦争萌达，遗蝗绝类滋。
年丰如可待，吾岂病长饥。
十八日同少虞才夫子友子西泛舟
李流谦（宋代）

清江不知日夜长，前日平流吹作浪。
得得来寻白鸟盟，仍唤津人操两桨。
残红渐稀绿渐多，苦留不住如春何。
细看恰有三十日，我醉起舞君当歌。
紫微玉堂九天上，人非仙骨何由往。
舟中俱是斩蛟人，洗眼待观龙虎榜。
夜归氏落北斗横，转枕喔喔埘鸡鸣。
一春常嗟睡不足，幸无官事莫相惊。
次韵周遗直京城苦雨五首
俞德邻（宋代）

浊醪梨枣亦易求，鸡鸣檐溜还交流。亲宾纵谈天下乐，藜杖谁肯过苏侯。
偈颂一百二十三首
释普度（宋代）

雨洗炎威，秋磨霄汉。
风传{左禾右罢}稏香，鼓腹寒岩畔。
位转功回木马嘶，劫外不须重借伴。
木蕴之国博迁居
楼钥（宋代）

名大人称屈，心閒我自余。
言诗今子贡，作赋古玄虚。
凤沼定平进，鸥盟殊未疎。
潭潭府中去，只作寄斋居。
和洪龟父岁暮韵
舒邦佐（宋代）

两鬓点秋霜，黑白交相互。
倒指数行年，如日斜岁暮。
始汙千佛经，颇叹儒冠误。
夜声喧爆竹，晓炬惊鸦树。
又是一年新，三百六十度。
送侄孙周上人归剡余亦入吴门
释行海（宋代）

两年相伴白云间，一棹秋风又独还。
目断江南无过雁，小楼寂寞对青山。
田园乐七首·其七
王维（唐代）

酌酒会临泉水，抱琴好倚长松。
南园露葵朝折，东谷黄粱夜舂。
游七岩寺同行诸君子
吴海（元代）

罗田众山中，七岩独高秀。经营将半载，宿愿始得副。

缘云攀鸟道，十步九𠿕𧇠。刚飙从北来，岩谷尽号噭。

促步赴层巅，依石避野烧。郁然烟燄交，歘若雷电绕。

其势吁可畏，僮仆尽惊走。须臾得少息，方觉性命有。

列坐咸自庆，啖胾酌大斗。阴阳却变化，霏雨垂白昼。

痴云迷海屿，昏雾失林薮。归途畏虎迹，惨惨暝色厚。

幽怀莫能写，造次宜自咎。述此成短章，聊用纪邂逅。
观稼西庵用文懿壁韵
方岳（宋代）

太平只是丰年做，山雨不休公出游。
卷野晴云堆作堵，翻匙香雪滑如流。
人行黄犊夕阳外，诗在丹枫古渡头。
老我无田归自种，可怜鹤怨贾胡留。
烛影摇红 寿沈母八十八，闰八月望后也
陈霆（明代）

满百光阴，琼楼再赏银蟾皎。蜕辰刚遇闰中秋，天意分明巧。

桂子香风未了。并祥烟、一时清袅。星辉南极，桃熟西池，绮筵开早。

人月双圆，月娥素貌年年好。西风雁外鹤南飞，瀛海云霞绕。

报道金莲屡到。拥飞琼、醉酣蓬岛。莱衣对舞，秦管联吹，洞天未晓。
酬不疑雪中书怀见寄
司马光（宋代）

直道免三黜，敢云羞小官。
盘飧红粟涩，衣桁黑貂寒。
书府容身易，侯门曲意难。
荆扉盈尺雪，有客问袁安。
腊月二十二夜漏下数刻小饮径醉坐小合睡傍无
刘克庄（宋代）

未尝学斲伤鼻，不待狂言炙眉。
祸福非自求者，横逆当顺受之。
垂丝钓
赵彦端（宋代）

莫愁有信。全胜春梦无准。篆缕欲销，衣粉堪认。残梦醒。枕夜凉满鬓。

想香迳。正垂垂美荫。晚花在否，朱阑谁与同凭。断云怨冷。青鸟无凭问。红叶翻成恨。三五近。试预占破镜。
寄外舅郭大夫
陈师道（宋代）

巴蜀通归使，妻孥且旧居。
深知报消息，不忍问何如。
身健何妨远，情亲未肯疏。
功名欺老病，泪尽数行书。
林府判录示近制依韵和呈二首 其一
徐鹿卿（宋代）

奇宝宁容弃道傍，名藩赞理令飞霜。冀都便觉群空马，鲁市应无诈饮羊。

岭阯云烟新入咏，天边日月趣依光。吾民疾痛谁医得，好试家传已效方。
隐山
释绍昙（宋代）

触战蛮征一扫空，和云占断最高峰。
单提破钁头边事，佛祖当机不见踪。
宋铙歌鼓吹曲 其二
谢翱（宋代）

天马黄，产异方。龙为马，白照夜。气汗云，声彗野。备法衣，引宸驾。

腾天垠，倏变化。闰之馀，劘以霸。阅八姓，瞬代谢。驱祥灵，入罟擭。

皇上帝，监于下。誓无哗，出既祃。市日中，不易贾。坐明堂，朝诸夏。

赉万方，锡纯嘏。
宋五公 其五 司马温公
方孝孺（明代）

倾否难永图，拯溺有遗巧。肫肫反正力，诚节动穹昊。

群邪竞回遹，善政恣纷扰。废兴岂人谋，千秋仰元老。
湖上
释行海（宋代）

凤城楼阁蔼春风，湖水绿平桥影红。
蛱蝶倚花香梦暖，管弦声断夕阳中。
题花岩
刘黻（宋代）

厌听朝鸡唱，归来觅柳栽。
半山张锦绣，一水隔尘埃。
寻壑疑无路，看潮别有台。
仙人不可见，孤鹤夜深回。
离南平
晁公溯（宋代）

晨光惨惨杂微霄，寒水溅溅更断桥。
风陨栗房开紫玉，烟蒙萝幄叠青绡。
官曹已毕三年考，客路深嗟万里遥。
从此扬舲下巴硖，新年当及未央朝。
送外君赴江西金学使幕
戴韫玉（清代）

目送洪都去，临分最怆神。夷犹江上棹，珍重客中身。

汲古绠非短，量才尺自均。芙蓉虽入幕，只恐旅愁新。
田四郎求婚联句
佚名（唐代）

一点红裳出翠微，秋天云静月离离。 ——田四郎

天曹使者徒回首，何不从他九族卑。 ——（堂上人）
三乡道中遇雨
张耒（宋代）

萧萧古道西风雨，惨惨黄昏匹马行。
未遇功名莫嗟叹，逢时更自忆平生。
勉友人归庐陵
萧立之（宋代）

云深雨黑山潦浑，于菟嘷风吹野昏。短衣蹀躞面黧黝，欲指石鼓穷湘源。

祝融峰高九万尺，五更三点看日出。何如矮屋一星灯，宇宙千年书四壁。

啼鹃催客槐自黄，江滨蟹舍鱼虾香。古来贫者士之常，白鹭洲前春草长。
高士咏。柳下惠
吴筠（唐代）

展禽抱纯粹，灭迹和光尘。高情遗轩冕，降志救世人。

百行既无点，三黜道弥真。信谓德超古，岂惟言中伦。
相和歌辞。乌夜啼
王建（唐代）

庭树乌，尔何不向别处栖？夜夜夜半当户啼。

家人把烛出洞户，惊栖失群飞落树。一飞直欲飞上天，

回回不离旧栖处。未明重绕主人屋，欲下空中黑相触。

风飘雨湿亦不移，君家树头多好枝。
次金中孚韵寄陈一山鍊师六首 其一
童冀（明代）

闻道楼居山色近，白云只在屋檐栖。旧栽黄独如拳大，新种苍檐与屋齐。

桂楫每随波上下，草堂恰似瀼东西。太玄近日浑慵览，上有去年春燕泥。